Demokratija nošna tema wčerawšeho fachoweho dnja była
Smochćicy (SN/MiR). Demokratija nětko! Demokratija je žiwa! abo Demokratiju wuwiwać! su namołwy, kotrež su tuchwilu často w zjawnym žiwjenju słyšeć, a to po cyłej Němskej. Politiska a towaršnostna situacija, měrjaca so na połoženje ćěkancow a požadarjow azyla po cyłym kraju, wužaduje. Mnohim ludźom je wažne, so za nich angažować a tak w demokratiskim zmysle jednać. Z rosćacej ličbu schow w Němskej pytacych pak přiběra tež trěbnosć pomocnikow a partnerow. Při tym maja so tajcy na wšitkich runinach namakać, předewšěm tež na komunalnej. Wot spočatka tohole lěta zwoprawdźa Budyski wokrjes, natwarjejo na wjelelětne dźěło lokalneho akciskeho plana, projekt „Partnerstwa za demokratiju“. Tón zarjaduje so do zwjazkoweho programa, kotryž spěchuje angažement za demokratiju a mnohotnosć pod hesłom „Demokratiju praktikować“. Do tohole konteksta zarjaduje so tež wčerawši fachowy dźeń w Smochčanskim Domje biskopa Bena „Demokratija trjeba pohib!“.
Wot spočatka šulskeho lěta maja na Wojerowskej zakładnej šuli „Handrij Zejler“ dźěłowu skupinu serbska reja. Ju nawjeduje Alexandra Wagner, kotraž je w Serbskim ludowym ansamblu rejwała a tam nětko dorost wukubłuje. Z 13 holcami 2. a 3. lětnika Wojerowskeho kubłanišća zwučuje Alexandra Wagner tuchwilu reju lutkow. W swojich kostimach zalětuja mali akterojo po rumnosći, zo bychu so přewodźeni wot hudźby na prawym městnje wotpowědnje pohibowali. Swoje kmanosće pokazaja woni přichodny tydźeń na šulskej adwentničce, na kotrejž so tohorunja serbšćinarjo Wojerowskeho Lessingoweho gymnazija wobdźěla. Foto: Katrin Demczenko
TSG Neustrelitz – FSV Budissa Budyšin 2:1 (2:1)Zestawa hosći: J. Jakubov – Kolan, Klippel, Patka, Kral, Hoßmang, Rosendo (71. Heineccius), Hausdorf (81. A. Jakubov), Reher, Walther, Salewski (56. Hansch)Koparjo Budissy Budyšin nochcychu so z dołheje jězby do Neustrelitza podarmo wróćić. Loni běchu chowancy trenarja Tomaša Henčla na samsnym městnje 0:2 podleželi, tónraz chcychu to lěpje činić. Škoda, zo so hra za nich hnydom njezbožownje započa. Róžk za Budissu wužichu domjacy za konter, kotryž z 1:0 (4.) zakónčichu. To bě hrajerjam ze sprjewineho města morsk do tyła. Na to spytachu wězo wurunanje docpěć a mějachu tež lěpše sceny. Njemóžachu pak móžnosće přetworić. Hosćićel wušiknje zakitowaše a złožowaše so dale a bóle na kontery, štož so jemu tež wuběrnje poradźi. Hišće do přestawki kasěrowaše Budissa dalše wrota (41.). Jakub Jakubov bě drje hišće z ruku při bulu, wrotam wšak tež wón zadźěwać njezamó. Budyšenjo pak hłowy njewěšachu a dale wojowachu. Bój so wudani a Hausdorf trjec ...
Sakski ministerski prezident Stanisław Tilich (nalěwo) a jeho saksko-anhaltski kolega Reiner Haseloff (wobaj CDU) staj so dźensa w saksko-anhaltskim Merseburgu k zhromadnemu posedźenju krajneju knježerstwow zetkałoj. W srjedźišću stejachu temy přichod brunicy, škit před wulkej wodu a ćěkancy. Foto: dpa/Peter Ending
Na premjeru prěničkiBudyšin. „Stary dom“ rěka kniha z powědkami Měrćina Wjenka, kotraž změje štwórtk, 26. nowembra, w 19.30 hodź. w Budyskej Smolerjec kniharni premjeru. Prěnička wobsahuje nimo titulneje powědki, z kotrejež awtor wujimki přednjese, powědančka „Muž a wobraz“, „Słonina“ a „Ja, tón tekst“. Wšitcy zajimcy su na knižnu premjeru přeprošeni.Socialne poradźowanjeBudyšin. Zapósłanc Sakskeho krajneho sejma Hajko Kozel (Lěwica) poskići štwórtk, 26. nowembra, wot 14 hodź. dalše socialne poradźowanje w Budyskim běrowje Lěwicy na Šulerskej. Zhromadnje z prawiznikom Gregorom Janikom, kiž je w socialnym prawje wosebje wobhonjeny, poradźuje wón nastupajo rozrisanje problemow, kotrež so často w socialnych prašenjach jewja. Zajimcy njech dorěča sej termin pod telefonowym čisłom 0171/ 28 25 494.
Do noweje zwóńcy na Wojerowskim Domje Martina Luthera Kinga su tele dny tři zwony powěsnyli. Wone su 350, 279 a 150 kilogramow ćežke. Fachowcy je nětko justěruja, zo bychu wone prěnju adwentnu njedźelu k swójbnym kemšam w 9.30 hodź. zwonić móhli. Na to so čłonojo spěchowanskeho towarstwa hižo nětko wjesela. Foto: Ulrike Herzger
141. schadźowanka je nimo. Cordula Ratajczakowa je so sobotu po programje mjez hosćimi wobhoniła, kak su so jim předstajenja na jewišću spodobali.Měrka Pawlikowa z Berlina: Po dźesać lětach běch nětko zaso raz na schadźowance. A je so woprawdźe wudaniło, z Berlina sem přijěć. Wosebje Lipšćanski kabaret je so mi lubił, a „Bohemian Rhapsody“ studentskeho chóra bě jara poradźeny přinošk. Technika na kóncu bě wězo katastrofalna, škoda.Jurij Lebza z Koslowa: Bě w porjadku. Nimo toho so prašam, kak dołho chce Škit Budyšin hišće studować. Kónc njebě čisće zrjadowany, za to pak dosć spontany, tež to móže so ći lubić.Dr. Piotr Pałys z Opola: Sym prěni króć swjedźeń serbskich studentow dožiwił, a bě jara rjenje. Wosebje zajimawe je, zo ma młodźina wšitko w rukomaj. Myslu sej, zo je to w druhich wulkich krajach, kaž je to tež Pólska, jara ćežko namakać młodych ludźi, kotřiž so w tajkich předewzaćach takle angažuja. A wuměłski niwow zda so mi jara wysoki być. ...
Hakle nětko je septemberske čisło Praskeho časopisa Česko-lužický věstník dóšło. Wosomstronske wudaće zhotowić bě jenož dźakowano sponsoram móžno, mjez kotrymiž mjenuje nawjedowaca redaktorka Eliška Papcunová štyrjoch serbskich darićelow. Tuchwilu je wudawanje měsačnika najprjedy hač do kónca lěta zaručene.„Wo falowacych wučerjach serbšćiny a sorabistow“, tule problematiku wobjednawataj prof. Edward Wornar a Sabine Asmus z Instituta za sorabistiku Lipšćanskeje uniwersity. K ličbje 74 trěbnych serbskich wučerjow hač do lěta 2022 (po wuprajenju Serbskeho šulskeho towarstwa) dyrbitaj so awtoraj takrjec po prajidmje „Zwotkel brać a njekradnyć?“ měć. Pisataj, zo „njeje realistiskeje móžnosće, ličbu studentow wučerstwa powjetšić“, dokelž nam cyle jednorje „přirodny dorost serbskich maćeršćinarjow njedosaha“. W Lipsku widźa jako jedyn wupuć z wuskosćow „dalekubłanje wučerjow bjez znajomosćow serbšćiny na wučerjow serbšćiny“. Za to su prěni raz do bachelora za europske mjeńšinowe rěče te ...
Lipsk (SN). Jědnaće sakskich šulskich rjadownjow su zańdźeny kónc tydźenja na Lipšćanskim jewišću Schaubühne Lindenfels z mytom „Film běži“ na 5. sakskim šulerskim filmowym festiwalu počesćili. Mjez nimi běchu tři łužiske kubłanišća, zdźěli sakske statne ministerstwo za kultus. Jedne z prěnich městnow a 300 eurow zdoby sej 8. lětnik Sepičanskeje (Schwepnitz) swobodneje šule ze swojim paskom „Stawk“. Nad 2. mytom a 200 eurami wjesela so šulerjo z Lubijskeho Gymnazija sotry a bratra Scholl za film „Ćěkanje z republiki“. Z 3. mytom a 100 eurami počesćichu šulerjow 9. lětnika Wojerowskeho Lessingoweho gymnazija. Jich produkcija rěka „Schody“. Wosebite myto za jeje angažement spožčichu wučerce Lydiji Hertmanowski ze Sepičanskeje šule.Zarjadowar wubědźowanja je statne ministerstwo za kultus. Myto za lubuška publikuma dźěše lětsa do Schkeuditza. Dobyli su je šulerjo 4. lětnika Thomasa Müntzeroweho horta ze swojim filmom „Zakuzłany swět bajkow“. ...
bos_Latn szl_Latn szl_Latn ces_Latn szl_Latn szl_Latn szl_Latn szl_Latn szl_Latn szl_Latn